ସ୍ମାର୍ଟ ସିଟି ରାଉରକେଲା ଆରଜିଏଚ୍ ମେଡିକାଲ, ୩ ଦିନରେ ଥରେ ରୋଗୀ ଦେଖୁଛନ୍ତି ଡାକ୍ତର\nରାଉରକେଲା ଅଫିସ,୨୯।୧୨-ସ୍ମାର୍ଟ ସିଟିର ସ୍ମାର୍ଟ ମେଡିକାଲ ହେଉଛି ରାଉରକେଲା ସରକାରୀ ଡାକ୍ତରଖାନା (ଆରଜିଏଚ୍)। ରାଉରକେଲାକୁ ସ୍ମାର୍ଟ ସିଟିରେ ପରିଣତ କରିବା ପାଇଁ ଉଭୟ ରାଜ୍ୟ ଓ କେନ୍ଦ୍ର ସରକାର କୋଟି କୋଟି ଟଙ୍କା ପ୍ରଦାନ କରୁଛନ୍ତି। ନିକଟରେ ଜିଲାପାଳ ଏହି ମେଡିକାଲ ପରିସରରେ ଏକ ୱାଟର ଏଟିଏମ୍ ଉଦ୍ଘାଟନ କରିଥିଲେ। ମେଡିକାଲକୁ ଉନ୍ନତ କରିବାକୁ ସରକାର ସବୁ ପ୍ରକାର ବ୍ୟବସ୍ଥା କରୁଛନ୍ତି। ହେଲେ ଏଠାରେ କାର୍ଯ୍ୟରତ ଡାକ୍ତର ଓ ଅନ୍ୟ କର୍ମଚାରୀଙ୍କ ସେବା କରିବାର ମାନସିକତା ରହୁ ନ ଥିବା ମନେହେଉଛି।\nସ୍ମାର୍ଟ ସିଟି ରାଉରକେଲା ଆରଜିଏଚ୍ ମେଡିକାଲ, ୩ ଦିନରେ ଥରେ ରୋଗୀ ଦେଖୁଛନ୍ତି ଡାକ୍ତର\t December 29th, 16:27 PM December 29th, 16:27 PM\nରାଉରକେଲା ଅଫିସ,୨୯।୧୨-ସ୍ମାର୍ଟ ସିଟିର ସ୍ମାର୍ଟ ମେଡିକାଲ ହେଉଛି ରାଉରକେଲା ସରକାରୀ ଡାକ୍ତରଖାନା (ଆରଜିଏଚ୍)। ରାଉରକେଲାକୁ ସ୍ମାର୍ଟ ସିଟିରେ ପରିଣତ କରିବା ପାଇଁ ଉଭୟ ରାଜ୍ୟ ଓ କେନ୍ଦ୍ର ସରକାର କୋଟି କୋଟି ଟଙ୍କା ପ୍ରଦାନ କରୁଛନ୍ତି। ନିକଟରେ ଜିଲାପାଳ ଏହି ମେଡିକାଲ ପରିସରରେ ଏକ ୱାଟର ଏଟିଏମ୍ ଉଦ୍ଘାଟନ କରିଥିଲେ। ମେଡିକାଲକୁ ଉନ୍ନତ କରିବାକୁ ସରକାର ସବୁ ପ୍ରକାର ବ୍ୟବସ୍ଥା କରୁଛନ୍ତି। ହେଲେ ଏଠାରେ କାର୍ଯ୍ୟରତ ଡାକ୍ତର ଓ ଅନ୍ୟ କର୍ମଚାରୀଙ୍କ ସେବା କରିବାର ମାନସିକତା ରହୁ ନ ଥିବା ମନେହେଉଛି। ଫଳରେ ମେଡିକାଲ ସବୁବେଳେ ଚର୍ଚ୍ଚାରେ ରହୁଛି। ଏଠାରେ ନିଯୁକ୍ତ ଡାକ୍ତରମାନେ ହାଜିରା ପକାଇ ଘରୋଇ ନର୍ସିଂ ହୋମ୍ରେ ଡ୍ୟୁଟି କରୁଛନ୍ତି। ତେଣୁ ରୋଗୀମାନେ ସେବା ନ ପାଇ ଛଟପଟ ହେଉଛନ୍ତି। ଗୁରୁତର ରୋଗୀମାନଙ୍କୁ ଡାକ୍ତର ୩ ଦିନରେ ଥରେ ଦେଖୁଛନ୍ତି। ଏପରି ଏକ ଘଟଣାର ଭିଡିଓ ଏବେ ସୋସିଆଲ ମିଡିଆରେ ଭାଇରାଲ ହୋଇଛି। ସୁନ୍ଦରଗଡ଼ ଡାକ୍ତରଖାନାରୁ ସ୍ଥାନାନ୍ତରିତ ହୋଇ ଗତ ୨୫ ତାରିଖରେ ଗୁରୁତର ଅବସ୍ଥାରେ ଆର୍ଜିଏଚ୍ରେ ଭର୍ତ୍ତି ହୋଇଥିଲେ ଆଶିଷ ହାଁସଦା (୨୫)। ତାଙ୍କୁ ଜରୁରିକାଳୀନ ଭିତ୍ତିରେ ଅକ୍ସିଜେନ୍ ଆବଶ୍ୟକତା ପଡ଼ିଥିଲା। ହେଲେ ତାଙ୍କୁ ଅକ୍ସିଜେନ ଯୋଗାଇ ଦିଆଯାଇ ନ ଥିଲା। ଫଳରେ ତାଙ୍କ ସ୍ବାସ୍ଥ୍ୟାବସ୍ଥା ଅଧିକ ବିଗିଡ଼ିଯାଇଥିଲା। ଖବର ପାଇ ସ୍ବେଚ୍ଛାସେବୀ ଅନୁଷ୍ଠାନ ସ୍ପାର୍କର କର୍ମକର୍ତ୍ତାମାନେ ପହଞ୍ଚି ଡାକ୍ତର ଓ ଅନ୍ୟ ସ୍ବାସ୍ଥ୍ୟକର୍ମୀମାନଙ୍କୁ ଅକ୍ସିଜେନ ଲଗାଇବା ପାଇଁ ଅନୁରୋଧ କରିଥିଲେ। ହେଲେ କେହି ଶୁଣି ନ ଥିଲେ। ସ୍ପାର୍କର ସଦସ୍ୟ ହିମାଂଶୁ ନାୟକ ବହିର୍ବିଭାଗ (ଓପିଡି)ରୁ ଡାକ୍ତରଙ୍କୁ ଆଶିଷଙ୍କ ନିକଟକୁ ଡାକି ଅକ୍ସିଜେନ ଲଗାଇଥିଲେ। କିନ୍ତୁ ସ୍ପାର୍କ ସଦସ୍ୟମାନେ ମେଡିକାଲରୁ ପଳାଇ ଆସିବା ପରେ ଆଶିଷଙ୍କୁ କେହି ଦେଖିଲେ ନାହିଁ। ଏପରିକି ଗୁରୁବାର ପର୍ଯ୍ୟନ୍ତ ମଧ୍ୟ ତାଙ୍କୁ ଦେଖିବା ପାଇଁ ଡାକ୍ତର ଉକ୍ତ ୱାର୍ଡକୁ ଆସି ନ ଥିବା ଆଶିଷ ଗଣମାଧ୍ୟମକୁ ଜଣାଇଛନ୍ତି। ଏହା ଜଣାପଡ଼ିବା ପରେ କେହି ଆଶିଷଙ୍କ କଥାକୁ ରେକର୍ଡିଂ କରି ଏହାକୁ ସୋସିଆଲ ମିଡିଆରେ ଭାଇରାଲ କରିଦେଇଛନ୍ତି। ଯାହାକୁ ନେଇ ବିଭିନ୍ନ ମହଲରେ ଏବେ ଚର୍ଚ୍ଚା ଆରମ୍ଭ ହୋଇଯାଇଛି। ଏ ସମ୍ପର୍କରେ ଆର୍ଜିଏଚ୍ ସିଏମ୍ଓ ଡା. ରାମଚନ୍ଦ୍ର ବେହେରାଙ୍କୁ ପଚାରିବାରୁ କହିଲେ, ଡାକ୍ତରମାନେ ସବୁଦିନ ରାଉଣ୍ଡ କରୁଛନ୍ତି। ଯଦି କେହି ଠକୁଥିବେ ସେମାନଙ୍କୁ ତାଗିଦ କରାଯିବ। ଆବଶ୍ୟକ ପଡ଼ିଲେ ସେମାନଙ୍କ ବିରୋଧରେ କାର୍ଯ୍ୟାନୁଷ୍ଠାନ ପାଇଁ ସୁପାରିସ କରାଯିବ ବୋଲି ଡା. ବେହେରା କହିଥିଲେ। ବିକ୍ରି ହେଉଛି ବ୍ଲକ ବ୍ୟାଙ୍କ ରକ୍ତଃ ଆର୍ଜିଏଚ୍ ପରିସରରେ ଏବେ ମାଳମାଳ ଦଲାଲ ସକ୍ରିୟ ରହିଛନ୍ତି। ଏମାନେ ରୋଗୀଙ୍କ ପାଖରେ ପହଞ୍ଚି ସେମାନଙ୍କ ମାନସିକତାକୁ ଠଉରଉଛନ୍ତି। ସେମାନଙ୍କର ରକ୍ତ ଦରକାର ଥିଲେ ତାହା କିପରି ବ୍ଲଡ ବ୍ୟାଙ୍କରୁ ଆସିବ ସେ ନେଇ ବାଟ ତିଆରି କରୁଛନ୍ତି। ବ୍ଲଡ ବ୍ୟାଙ୍କରେ ଥିବା ରକ୍ତ ଗରିବ, ଗୁରୁତର, ଦୁର୍ଘଟଣାଗ୍ରସ୍ତ ରୋଗୀଙ୍କ ପାଇଁ ମାଗଣାରେ ଦିଆଯିବା ପାଇଁ ନିୟମ ଥିବାବେଳେ ଏହାକୁ ଏବେ ବିକ୍ରି କରାଯାଉଛି। ଆଶିଷଙ୍କ କ୍ଷେତ୍ରରେ ଏହା ପ୍ରମାଣିତ ହୋଇଛି। ଆଶିଷଙ୍କର ରକ୍ତ ଦରକାର ହେଉଥିବା ବେଳେ ଜଣେ ଦଲାଲ ଆସି ତାଙ୍କ ନିକଟରେ ପହଞ୍ଚିଥିଲେ। ସେ ବ୍ଲଡ ବ୍ୟାଙ୍କରୁ ରକ୍ତ କରାଇ ଦେବେ କହି ତାଙ୍କଠାରୁ ୧୫୦୦ ଟଙ୍କା ନେଇଥିଲେ। ଏହାବାଦ ରକ୍ତ ପରୀକ୍ଷା ପାଇଁ ଆଉ ୨୯୦ ଟଙ୍କା ନେଲେ। କିଛି ସମୟ ପରେ ଆଶିଷଙ୍କୁ ବ୍ଲଡ ବ୍ୟାଙ୍କରୁ ରକ୍ତ ମିଳିଗଲା। ତେଣୁ ବ୍ଲଡ ବ୍ୟାଙ୍କରେ ରକ୍ତ ବିକ୍ରି ହେଉଥିବା ସ୍ପଷ୍ଟ ହୋଇଯାଇଛି। ଏ ସମ୍ପର୍କରେ ବ୍ଲଡ ବ୍ୟାଙ୍କର ମୁଖ୍ୟ ଡା. ପଣ୍ଡିତ ସାହୁଙ୍କୁ ପଚାରିବାରୁ କହିଲେ, କାହାରିଠାରୁ ଟଙ୍କା ନେଇ ଆମେ ରକ୍ତ ଦେଉନାହୁଁ। କେବଳ ପରୀକ୍ଷା ବାବଦ ଅର୍ଥ ନିଆଯାଉଛି। ବ୍ଲଡ ବ୍ୟାଙ୍କକୁ ଅନେକ ଲୋକଙ୍କ ଅବାଧ ପ୍ରବେଶ ରହିଛି। କିଏ ଦଲାଲ ତାହା ଜାଣିବା କଷ୍ଟକର। ଯଦି ଏଥିରେ କର୍ମଚାରୀଙ୍କ ସମ୍ପୃକ୍ତି ଥିବା ଜଣାପଡ଼େ ତେବେ ସେମାନଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ ବୋଲି ଡା. ସାହୁ କହିଛନ୍ତି।
